Film Bekas režiserja in scenarista Karzana Kaderja je rezultat švedsko-finsko-iraške produkcije. V njem korak za korakom sledimo fantoma kurdskega porekla, ki sta se podala v lov za svojimi sanjami. Pot je polna preprek in ovinkov, na njej srečujeta številne odrasle in otroke, ki izrisujejo kuliso družbe, v kateri živita. Dogajanje je postavljeno v Kurdistan, deželo neukročene lepote in deželo ljudstva brez lastne domovine. Takšna sta tudi junaka filma, brata Dana in Zana, siroti brez doma in staršev, odvisna od naklonjenosti usode in odprtosti srca posameznikov, s katerimi se srečujeta.

Vpogled v njuno otroško doživljanje poraja številna vprašanja o kulturnih razlikah med družbo, prikazano v filmu, in udobnim življenjem, kakršno pozna zahodni gledalec (konec koncev tudi ustvarjalci prihajajo iz skandinavskih držav, le režiser je kurdskega porekla). Kakšno je odraščanje v revni, večinoma sušni pokrajini? Kako je mogoče, da sta siroti prepuščeni sami sebi? Kje je država, kje so ustanove? Je mogoče preživeti tudi takole? Bi otrok, vajen zahodnega udobja, sploh zmogel? Kateri otrok je bolje opremljen za spopadanje z življenjskimi izzivi? Tisti, ki odrašča v varnosti in udobju, ali tisti, ki je nenehno izpostavljen nevarnosti in ponižanjem? Je izobrazba res tako samoumevna, kot se zdi nam? Ali revščina in pomanjkanje izobrazbe vodita v blodnjak, po katerem se lahko človek potika vse življenje, ne da bi našel izhod?

Še ena pereča družbena tema, ki se je film dotika, so migracije. V njem migranti niso več brezosebna omemba v dnevnoinformativnih novicah, gledalec ima pred seboj tako imenovana »otroka brez spremstva« iz mesa in krvi. Otroka, ki se podajata v obljubljeno deželo, o kateri ne vesta ničesar.

Gledalcu se ob izredno tankočutni zgodbi, podprti s sijajnimi posnetki, v katerih prevladujejo bližnji plani (o tem bo govor nekoliko pozneje), porajajo ta in številna podobna vprašanja, ki se jim med spremljanjem zgodbe obeh protagonistov skoraj ni mogoče izogniti. Prizori iz sveta obeh junakov stalno nastavljajo ogledalo zahodnemu gledalcu. Prizori, nekateri topli, drugi na meji krutosti, na vsakem koraku spodbujajo primerjave s svetom, ki izginja iz našega vidnega polja. Kljub poplavi informacij in najrazličnejših novic imamo le redko privilegij vpogleda v vsakdan ljudi iz drugačnih kulturnih okolij. Bekas pa je film, ki gledalca s svojo zgodbo odpelje naravnost v kraje in k ljudem, o katerih pripoveduje. Težko ga pusti hladnega, naravnost sili ga k razmisleku, kako visoke so stene njegovega udobja, koliko se mora vzpeti na prste, da lahko sploh še pogleda čez.

V filmu prevladujejo zemeljski toni in umirjene barve, ki še poudarjajo enoličnost pokrajine. Režiser uporablja veliko bližnjih posnetkov, zaradi katerih se gledalec še močneje poistoveti z junakoma, zlasti z mlajšim Zano, ki blesti s svojo igro in bogato paleto čustev, ki se mu izrisujejo na obrazu ter segajo od najpristnejšega veselja, kakršnega nismo videli že dolgo, prek žgočega besa vse do globoke žalosti, ob kateri nas stiska pri srcu. K temu nedvomno prispevajo številni bližnji plani njegovega in drugih obrazov, s katerimi je film gosto posejan.

Režiserju je s filmskim jezikom uspelo potopiti gledalca v doživljajski svet otrok. Prav otroci, ki jim je film tudi namenjen, bodo po ogledu gotovo obogateni s pristno izkušnjo tuje kulture, o kateri sicer vedo malo ali nič.